Dit was ’n reuse fout – Zille oor wetswysigingskandaalHelen Zille Die leier van die Demokratiese Alliansie (DA), Helen Zille, het die redes vir haar party se omstrede u-draai oor hul steun vir die wysigings aan die Wet op Gelyke Indiensneming Donderdag aan Kaapse Persklub verduidelik. Die DA het eers onder die leiding van die party se parlementêre leier, Lindiwe Mazibuko vír die wysigings gestem. Indien dit ingestel sou word, sou die wysigings magte aan die minister verleen om regulasies uit te vaardig wat kan bepaal dat werkgewers die nasionale demografie moet gebruik; dit maak voorsiening vir groter boetes en die beskikbare vaardigheidspoel hoef nie meer in ag geneem te word by die stel van teikens nie. Zille het verduidelik dat die Wet op Gelyke Indiensneming en die Wet op Breëbasis- Swart Ekonomiese bemagtiging (BSEB) op ’n rigiede rasgebaseerde kwotastelsel sou neerkom en dat daar geen verskoning vir die party sou wees as dit so ’n “Verwoerdian”-maatreël sou ondersteun nie. Sy het vroeër almal wat by dié omstrede “fout” betrokke was streng oor die vingers getik en van die amptenare wat ten nouste betrokke was, gaan vervang word. Hoewel Zille vroeër die week ontken het dat daar spanning heers tussen haar en Mazibuko, het sy vandag geen doekies omgedraai nie en reguit aan die nuusagentskap, Sapa, gesê dat sy (Mazibuku) die saak “heeltemal verkeerd” hanteer het. Zille het beklemtoon dat die uiteindelike stap om die twee omstrede wetswysigings te steun die gevolg van nie minder nie as sewe foute was en dat hul beleid oor regstellende aksie en bemagtiging reeds in Mei uitgeklaar was. Sy het hul advertensieborde wat tans in Gauteng gesien kan word aangehaal wat sê dat die DA bemagtiging steun wat werk skep, nie miljoenêrs nie. Op ’n vraag of sy haar besluit om ná 2015 as leier van die party uit te tree ná die fiasko gaan heroorweeg het Zille gesê: “Sodra daar iemand anders is wat hierdie werk beter as ek kan doen, sal ek uittree en my elders vir die saak beywer.”